Gedagte vir die dag: Liefde wat verflouFoto: pixabay.com Ek onthou nog die toewyding van jou jeug, toe julle soos ’n jong bruid was wat My liefgehad het. Julle was toe bereid om My deur die dorre woestyn te volg. (Jeremia 2:2) ’n Huwelik begin (meestal) met baie liefde, maar wat daarna gebeur, is onseker. Daar is vreugde as liefde ná 50 jaar baie dieper en wyer gegroei het. Maar dis enorm hartseer as dit na ’n tyd verflou het. Die verhouding tussen God en sy volk word op baie plekke in die Bybel vergelyk met ’n huwelik. Baie keer het die Here teruggedink aan die begin van hul “huwelik” en hoe sy volk se liefde aan die begin was. Liefde word veral geskaad deur ontrouheid. As ’n man of vrou se gedagtes begin fokus op iemand anders, kwyn huweliksliefde, want dit ly honger. Dit kry nie tyd en aandag nie, want iemand anders kry dit. Daarom word afgodsdiens dikwels in die Bybel as ontrouheid beskryf. Ongelukkig was daar telkens so ’n affair in Israel se geskiedenis. In ons tyd is daar nie sulke “outydse” afgode nie, maar as iets my kop wegtrek van die Here, is daar ’n affair aan die gang. Enigiets wat my tyd en aandag oorneem, is eintlik ’n afgod. Dink mooi: Wat vreet die tyd wat jy lank gelede aan die Here gegee het? In Jeremia 2:2 lees ons hoe die Here terugverlang na Israel se liefde en trou van lank gelede. Verlang Hy na jou liefde en trou ook?